钦定古今图书集成/明伦汇编/氏族典/第266卷 > 王彦超
## 钦定古今图书集成/明伦汇编/氏族典/第266卷 > 王彦超

按《宋史王彦超传》，“彦超，大名临清人。少事后唐魏王
继岌，从至渭南。会明宗即位，继岌遇害，彦超乃依凤
翔重云山僧含晖道人为徒。时晋祖帅陕，召至帐下，
委以心腹。天福初，累迁奉德军校。汉初，领岳州防御
使，从周祖入汴。会革命，拜彦超武宁军节度，与枢密
使王峻拒刘崇于晋州，改河阳三城节度，移镇河中。”
显德初，加同平章事。宰相李谷征淮南，以彦超为前
军行营副部署，败淮南军于寿州。恭帝嗣位，加检校
太师。宋初，兼中书令，代还。太平兴国六年，封邠国公，
致仕。雍熙三年卒，赠尚书令。孙克从，咸平元年，进士
及第。